Et kraftigt uvejr ramte natten til mandag Skagen. Det både tordnede, blæste og haglede. Faktisk haglede det så meget, at Søren Sørensen blev vækket af det. - Det lød nærmest som om, at der var krig udenfor. Haglene var så store, at det lød som skud fra et maskingevær. Jeg kiggede ud af vinduet, og alt stod i ét. Vand, hagl, busker og blade, fortæller han. Søren Sørensen arbejder som pedel på det gamle rådhus i Skagen. Her måtte han ud at skovle sne - eller nærmere betegnet hagl - inden hans kolleger mødte på arbejde. - Der var 10-12 centimeter hagl på parkeringspladsen, og så var der også masser af vand i kælderhalsen. Så jeg fik travlt, siger han. Søren Sørensen er ved at have ryddet op efter uvejret, men han vil sent glemme, at han måtte finde sneskovlen frem i august: - Jeg har aldrig oplevet noget lignende, siger han. Indenfor kort tid blev der registreret ikke færre end 120 lynnedslag ved Skagen natten til mandag. Vindstyrken målte kulingstyrke.

Referat:
"Alt stod i ét", lyder det fra Søren Sørensen, der er pedel på det gamle rådhus i Skagen. For første gang nogensinde måtte han ud at skovle sne i august måned.